Þingræður haldnar á Alþingi Íslendinga



Herra forseti. Út af því máli, sem hér er nú á dagskrá á þskj. 491, vildi ég leyfa mér að mælast til þess við hæstv. forseta, að hann gæfi stutt fundarhlé, til þess að þm. Sjálfstfl. gæfist færi á að ræðast við um meðferð málsins. Það er kannske ekki alveg fullur skilningur á milli hæstv. fjmrh. og mín um það, sem við höfum ræðzt við um meðferð málsins, og vil ég gjarnan, að það liggi ljóst fyrir, áður en lengra væri farið. - Fundarhlé.



Þar sem gert er ráð fyrir því, að á næstu dögum verði fjallað hér í hv. Alþ. um frv., sem hefur í för með sér hækkun á aðflutningsgjöldum, þykir rétt að leggja til, að tollskrifstofunum sé lokað á meðan, þ.e.a.s. að því leyti, að ekki sé tekið á móti skjölum til tollafgreiðslu. Fyrir því er þetta frv. fram komið. Það er gert ráð fyrir því, að þetta gildi til laugardags og að honum meðtöldum, í þeirri von, að fyrir þann tíma yrði búið að afgreiða frv., sem snertir aðflutningsgjöldin. Ég sé ekki ástæðu til þess að hafa fyrir þessu aðra framsögu. Það hefur verið venja hér, þegar svona hefur staðið á, að hafa þennan hátt á, og hefur ævinlega verið um það gott samkomulag, og ég geri mér von um, að þannig verði einnig nú. Mundi ég þá gera það að uppástungu, að þessu máli yrði ekki vísað til nefndar fremur en venja er um slík mál.



Herra forseti. Það er rétt, að það hefur verið venja undanfarin ár, að þegar fyrir dyrum hafa staðið svipaðar ráðstafanir og nú eru í vændum, hefur frv. svipað því, sem hér liggur fyrir, verið afgreitt. Ég verð að vísu að segja það, að ég tel ósköp litlu máli skipta, hvort þetta frv. verður samþykkt eða ekki, vegna þess að mánuðum saman, að ég segi ekki missirum, hefur þjóðin vitað, að það væri von á einhverjum örlagaríkum ráðstöfunum. Ég hygg þess vegna, að allir, sem hafa haft nokkur föng á því að fá sín plögg tollafgreidd eða sínar erlendu skuldir greiddar, hafi gert allar þær ráðstafanir, sem tiltækar eru til að tryggja sig gegn þeim ófögnuði, sem þeir hafa talið vera í vændum. Ég sé hins vegar enga ástæðu til þess, úr því að hæstv. fjmrh. óskar eftir, að þessi lög séu samþykkt, að neinn setji sig á móti því, og ég hef umboð míns flokks til þess að tjá okkur samþykka því og þá með þeim hætti, að málið verði afgreitt nú í þessari d. og án nefndar. En ég hefði kosið að mega athuga nokkru nánar, hver meðferð málsins verður í Ed., vegna þess að það er ekki enn alveg fullt samkomulag á milli hæstv. ríkisstj. og sjálfstæðismanna um meðferð aðalmálsins, en þetta er aðeins undanfari þess. Og ég hefði kosið, að auðið yrði að ná samkomulagi að fullu um það, áður en þetta mál verður endanlega afgreitt. Við höfum rætt um það, að 1. umr. aðalmálsins yrði á miðvikudag. Það hafa komið fram óskir frá hæstv. ríkisstj., að því yrði svo lokið í þessari viku. Ég hef sagt, að ég geti ekki tekið á því neina ábyrgð fyrir hönd Sjálfstfl., en skýrt frá því, að við höfum enga tilhneigingu til að draga málið. Og það eina, sem þá væri óafgert á milli okkar, er, hvenær færi fram eldhúsdagur eða hvort það færu fram sérstakar útvarpsumræður um þetta mál. Og ég hefði kosið, að það yrði gengið frá því, áður en endanlega verður gengið frá þessu máli. En sem sagt, hæstv. forseti, þá sjáum við enga ástæðu til að vera á móti þessu frv. og heldur enga ástæðu til þess að óska eftir, að það fari til nefndar.